Alternatiivsed rahad ilmuvad välja ka siis, kui piirkonda tabab mingi suurem vapustus - majanduskriis, hüperinflatsioon, poliitiline peataolek --, segastel aegadel, mil raha napib või ta on oma usaldusväärtuse kaotanud. Inimestel on vaja kuidagi oma elu korraldada, kaupu-teenuseid vahetada ning selleks võetakse käibele asendusraha. Suure Depressiooni aegadel USAs oli ringluses ligi 3000 erinevat raha, Argentiinas majanduskriisi ajal 90ndate lõpul tehti pool riigi tehingutest erinevates  kohalikes rahades ning ärgu unustatagu ka Tartu raha, mis 1992. aastal jõudis käibel olla 37 päeva enne krooni tulekut. Reeglina on kriisirahad ajutine nähtus - kui riik suudab ennast kokku võtta ning majandus hakkab taastuma, siis hakkavad inimesed taas riiklikku raha usaldama ning suurem osa kohalikest rahadest kaob käibelt.